הוועדה להגנת עיתונאים מציגה את הדו"ח השנתי שלה, המדרג את המדינות המסוכנות ביותר עבור עיתונאים. עיראק במקום הראשון זו השנה הרביעית ברציפות
הוועדה להגנת עיתונאים (CPJ) פירסמה אמש בניו-יורק את "דו"ח החסינות" (Impunity Index) השנתי, המציג את רשימת המדינות "שבהן עיתונאים נרצחים והרוצחים מסתובבים חופשיים". עיראק עומדת זו השנה הרביעית ברציפות בראש הדירוג וזוכה לתואר המדינה המסוכנת ביותר עבור עיתונאים: "מתוך 92 מקרים של רצח שהתרחשו בעיראק בעשור האחרון, אף מקרה לא נפתר ואיש לא הועמד לדין". מדינות אחרות הנכללות בדו"ח, מהגרועה ביותר אל הפחות גרועה, הן סומליה, הפיליפינים, סרי-לנקה, קולומביה, אפגניסטן, נפאל, מקסיקו, רוסיה, פקיסטן, בנגלדש, ברזיל והודו. הדו"ח מונה 92 מקרי רצח לא פתורים של עיתונאים בעיראק, 56 בפיליפינים, ובין חמישה ל-16 במדינות האחרות. הארגון התריע על עלייה חדה במספר הפגיעות בעיתונאים במקסיקו במסגרת הסכסוך המזוין בין קרטלי הסמים.